Elizabeth Warren

Elizabet Ana Voren (, merg. Herring, g. ) – amerikiečių politikė, buvusi teisės profesorė, šiuo metu JAV Senato narė, atstovaujanti Masačiusetsą. JAV demokratų partijos narė, laikoma progresyvia politike, pasisakančia už vartotojų teises, lygias ekonomines galimybes ir socialinį saugumą. Voren dalyvavo 2020 m. JAV demokratų partijos pirminiuose kandidato į JAV prezidento postą rinkimuose ir užėmė trečią vietą.

Gimė ir užaugo Oklahomoje. Baigė Hiustono universitetą ir Ratdžerso teisės mokyklą, dėstė teisę keliuose universitetuose, įskaitant Hiustono universitetą, Teksaso universitetą Ostine, Pensilvanijos universitetą ir Harvardo universitetą. Buvo viena iš įtakingiausių komercinės ir bankrotų teisės profesorių. Voren parašė 12 knygų ir daugiau nei 100 straipsnių.

1995 m. Voren pirmą kartą atsidūrė viešosios politikos smaigalyje, kai viešai kritikavo planuojamą išleisti įstatymą, apribojantį fizinių asmenų galimybes paskelbti bankrotą. XXI a. pirmajame dešimtmetyje jos žinomumas išaugo, kai po 2007–2008 m. finansų krizės ji viešai pasisakė už griežtesnį bankų reguliavimą.

2012 m. Voren įveikė tuometinį respublikonų senatorių Skotą Brauną ir tapo pirmąja moterimi Masačiusetse, išrinkta į JAV Senato narius. 2018 m. didele balsų persvara buvo perrinkta antrai kadencijai.

2019 m. vasario 9 d. paskelbė savo kandidatūrą į JAV prezidento postą. Trumpą laiką ji buvo laikoma favorite laimėti pirminius demokratų partijos rinkimus, tačiau palaikymas jai slopo, kai galiausiai 2020 m. kovo 5 d. ji pasitraukė iš rinkiminės kovos.

 Šaltiniai 

Kategorija:JAV Senato nariai
Kategorija:JAV teisės mokslininkai